Bome dui op hoop vir die toekoms | Netwerk24
Bome dui op hoop vir die toekoms
Deur Martinette Hay 09 Oktober 2019 06:00
Dene Muller en Jean Hugo (voorsitter van AfriForum se Reitz-tak) by ’n boom wat geplant is.Foto: Verskaf
AfriForum se Reitz-tak het as deel van dié burgerregteorganisasie se jaarlikse boomplantmaand-projek op 30 September vier bome by die Hoërskool Reitz geplant.
Volgens JP Nel, AfriForum se assistentkoördineerder vir die Hoogland, het AfriForum vanjaar reeds nagenoeg 2 530 bome oor die land heen geplant.
“Deur inheemse bome te plant, bewaar ons nie net ons omgewing en maak dit ’n mooier plek om in te bly nie, maar wys ons ook dat ons hoop vir die toekoms het. Bome is veel meer as bloot ’n belangrike deel van die ekostelsel of ’n noodsaaklike natuurlike hulpbron – bome is simbolies van lewe,” sê Nel.
AfriForum fokus jaarliks op ’n boomspesie wat algemeen voorkom, asook ’n skaars boomspesie. Die algemene boom vir 2019 is die maroela (Sclerocarya birrea), terwyl die skaars boom die appelblaar (Philenoptera violacea) is.
AfriForum moedig egter sy lede aan om inheemse bome te plant wat in hul spesifieke omgewing aard.
“Boomplantmaand bied die perfekte geleentheid om ’n blywende verskil in ons gemeenskappe te maak. Bome het egter deurlopende sorg nodig om tot voordeel van almal te floreer, en die AfriForum-tak in Reitz onderneem om hierdie sorg te verskaf. Ons is hier om te bly en het hoop vir die toekoms. Die bome is simbolies daarvan,” meen Nel.
Die tak moedig die gemeenskap aan om deurgaans inheemse bome in hul dorp te plant en van ’n groener toekoms deel te wees.